Ikke mindre end 951 byer verden over bakker i dag op om den demonstration, der begyndte i New Yorks finansdistrikts centrum Wall Street og er blevet døbt Occupy Wall Street (Besæt Wall Street).

Og København er ingen undtagelse. Rådhuspladsen var lørdag fyldt til bristepunktet af mennesker i Bevar Christiania-trøjer og V for Vendetta-masker, som gik til demonstration med kampråb som: "Kapitalismen har fejlet" og "Vi forbruger os selv ihjel".

Mange tog ordet i den megafon, som gik på omgang mellem unge som gamle, der ville råbe befolkningen op.

Til kamp mod ulighed

Det helt store budskab blandt demonstranterne var den urimelighed, de - med deres egne ord - ser i, at én procent af den danske befolkning sidder på rigdommen. Det blev omtalt som en stoledans, hvor langt de fleste var taberne.

Det samme budskab dragede en parallel til "We Are The 99 Percent"-bevægelsen, der beskriver sig selv som den del af befolkningen i blandt andet USA, som ikke ved, om de har nok penge til at betale huslejen og ikke kan betale deres hospitalsregninger.

Roosevelt havde løsningen

En af talerne på Rådhuspladsen øverste trappetrin var Feride Istugu Gillesberg, næstformanden for den danske afdeling af Schiller Instituttet, en international politisk og økonomisk tænketank.

- Vi er her i dag for at bakke op om den amerikanske befolkning, som demonstrerer lige nu. På mine rejser i både Boston og New York har jeg oplevet, at det demonstranterne kræver er en såkaldt Glass-Steagall-løsning. Altså den politik som Franklin D. Roosevelt gennemførte tilbage i 1930'erne. De banker, der investerer lokalt skal bibeholdes, men de banker, der bare spekulerer må klare sig selv, sagde hun.

Hun dragede samtidig en parallel til situationen i Grækenland.

- Når man giver Grækenland en bankpakke, er det ikke for at redde landet, men for at redde finanssystemet, sagde hun.

Danmarks alliance med USA

En anden af talerne var den amerikanskfødte Ron Ridenour, der flyttede til Danmark i 1980. Han gik på "talerstolen" med en dollarseddel for munden, mens han gik verbalt til angreb på USAs og Danmarks krige i verden.

- Jeg er imod at Danmark og USAs fælles krig mod mange mennesker i verden. Lige nu bomber de Libyen, fordi de mener, at Gadaffi er en terrorist, mens de selv er den største terrorist. Og så vil de oven i købet have, at vi skal betale for det. Jeg kommer selv fra USA og netop nu demonstrerer vores amerikanske kammerater for det samme som os. Det er en af de flotteste demonstrationer, jeg har set.

De mange talere blev alle mødt med jublen og hujen efter deres ord, og samtidig blev der løbende opfordret til, at alt skulle foregå roligt uden vold.